મધ્ય પ્રદેશના ધાર વિસ્તારમાં આદિવાસીઓની વિશાળ સભાનું આયોજન યુવા શક્તિ સંસ્થાએ કર્યું હતું. ધાર, બડવાણી અને ઝાબુઆ જિલ્લાના આદિવાસીઓ તેમાં ઉમટ્યા હતા. તે પછી રાજકીય સ્થિતિ કેવી રીતે બદલાઈ શકે છે તેનો અંદાજ પણ મૂકાવા લાગ્યો છે. આદિવાસી તાલુકાઓમાં ભાજપના અને કોંગ્રેસના પોતાના આદિવાસી નેતાઓ વર્ષોથી છે. પરંતુ આ નેતાઓ પક્ષીય રાજકારણમાં એવા રત થઈ ગયા છે કે તેમના માટે અંગત રાજકારણ વધારે મહત્ત્વનું છે, આદિવાસીની સમસ્યાઓ નહિ તેવો પ્રચાર સભામાં કરવામાં આવ્યો હતો. આદિવાસીઓએ પોતાનું નેતૃત્ત્વ ઊભું કરવું પડશે એવો મુદ્દો સંસ્થાએ લીધો છે. કાંશી રામે બીએસપીની રચના કરીને દલિતોનો પોતાનો પક્ષ જરૂરી છે તે વાત દલિતોને સમજાવી હતી. એ જ રીતે યુવા શક્તિ હવે મધ્ય પ્રદેશની 47 આદિવાસી અનામત બેઠકો છે તેના પર ચૂંટણી લડવા માગે છે. રાજ્યની બીજી 80 જેટલી બેઠકો છે, જેમાં આદિવાસી મતો અગત્યના છે. આ બેઠકોમાં પણ સંસ્થાના ઉમેદવારોને ચૂંટણી લડાવાશે તેમ સભામાં કહેવાયું હતું. એક જમાનામાં કોંગ્રેસનો દબદબો આદિવાસી વિસ્તારોમાં રહેતો હતો. ભાજપના ઉદય સાથે પોતાના આ પરંપરાગત ગઢમાં પણ કોંગ્રેસ પાછળ પડી હતી. 47 એસટી અનામત બેઠકોમાંથી ભાજપે 31 જીતી લીધી હતી. કોંગ્રેસને માત્ર 15 બેઠકો મળી હતી. કોંગ્રેસને આશા છે કે યુવા શક્તિ સાથે ગઠબંધન થઈ શકે તો આદિવાસી વિસ્તારમાં વધારે બેઠકો જીતી શકાય. ભાજપને સીધી રીતે આદિવાસી વિસ્તારમાં પણ હરાવવો મુશ્કેલ લાગે છે ત્યારે કોંગ્રેસ માટે બેઠકોની સમજૂતિ જ મુખ્ય આધાર છે. આ રીતે કોંગ્રેસે પોતાની સ્ટ્રેટેજી લગભગ નક્કી કરી લીધી છે કે જય આદિવાસી યુવા શક્તિ સાથે ચૂંટણી સમજૂતિ કરવી. બીજી બાજુ ભાજપે જનજાતિ અધિકાર સભા દ્વારા વૈકલ્પિક અને પોતાના જ પક્ષની આદિવાસી નેતાગીરી ઊભી કરવી તેના પર ધ્યાન આપવાની કોશિશ કરી છે. નો રિપિટ થિયરીનો ઉપયોગ કરીને ભાજપ જૂના આદિવાસી નેતાઓની જગ્યાએ નવા વલણને અનુકૂળ યુવા આદિવાસી નેતાઓને આગળ કરે તેવી પણ શક્યતા છે. ટૂંકમાં જય આદિવાસી યુવા શક્તિના સંગઠનના કારણે બે જૂના અને જામેલા રાજકીય પક્ષોએ નવેસરથી વિચારવાની ઓલરેડી ફરજ પડી છે.